Diari Oficial de la Generalitat Valenciana


Sumari del DOGV 3953, del 06-03-2001 (2001/1603)

RESOLUCIÓ de 16 de febrer de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria d'Ocupació de la Generalitat Valenciana i l'Ajuntament de València per al desenvolupament d'un pla destinat a elevar el grau d'ocupació mitjançant la creació de llocs de treball al municipi de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3953

Data del DOGV
:   06-03-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/1603


Data del document
:   16-02-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * creació d'ocupació
    * iniciativa local d'ocupació
    * administració local

RESOLUCIÓ de 16 de febrer de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria d'Ocupació de la Generalitat Valenciana i l'Ajuntament de València per al desenvolupament d'un pla destinat a elevar el grau d'ocupació mitjançant la creació de llocs de treball al municipi de València. [2001/1603]
  
Subscrit, després de la tramitació prèvia reglamentària, entre la Conselleria d'Ocupació de la Generalitat Valenciana i l'Ajuntament de València, el 6 de març de 2000, un Conveni Marc de col·laboració per al desenvolupament d'un pla destinat a elevar el grau d'ocupació mitjançant la creació de llocs de treball al municipi de València, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0029/2001, i que figura com a annex d'aquesta resolució.
  
València, 16 de febrer de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Conselleria d'Ocupació de la Generalitat Valenciana i l'Ajuntament de València per a desenvolupar un pla destinat a elevar el grau d'ocupació mitjançant la creació de llocs de treball al municipi de València
  
València, 6 de març de 2000
  
Reunits d'una part, Rafael Blasco Castany, conseller d'Ocupació de la Generalitat Valenciana, en virtut de l'Acord del Govern Valencià de data 8 de febrer del 2000.
  
De l'altra, Rita Barberá Nolla, alcaldessa de València, assistida per Vicent Miquel i Diego, secretari general de la citada corporació, en nom i representació de l'Excel·lentíssim Ajuntament de València, facultada per a subscriure aquest protocol en virtut de l'Acord adoptat pel Ple.
  
Actuen tots dos en l'exercici dels seus respectius càrrecs i en la representació que exerceixen, reconeixent-se recíprocament la capacitat suficient per a signar aquest Conveni de Col·laboració i obligant-se en els termes d'aquest document.
  
Manifesten
  
I. Que la societat valenciana considera la creació de l'ocupació com un objectiu fonamental. Conscients d'aquesta demanda social, la Generalitat Valenciana i la Conselleria d'Ocupació i l'Ajuntament de València, inclouen com a línia prioritària d'actuació la creació de més ocupació i ocupació de major qualitat, i promoure'n així l'estabilitat i un creixement econòmic sostingut a la ciutat.
  
II. Que en aquest sentit, i com a resultat dels acords adoptats en la Cimera de Luxemburg, el Govern va presentar en les instàncies comunitàries el Pla d'Acció per a l'Ocupació del Regne d'Espanya, Pla que ha de ser el resultat de l'acció comuna del conjunt de les administracions públiques i del diàleg amb els agents socials.
  
III. Que l'Ajuntament de València, com a corporació local i administració més pròxima a la ciutadania, desitja jugar un paper fonamental en àmbits com ara la gestió d'accions de formació per a la millora de la capacitat d'inserció professional de col·lectius desfavorits, les polítiques actives d'ocupació i la promoció econòmica i el desenvolupament del seu territori.
  
IV. Que en el Pla d'Acció per a l'Ocupació del Regne d'Espanya s'hi preveuen una sèrie d'actuacions en què les corporacions locals, mitjançant la cooperació institucional entre les administracions públiques, col·laboren en l'execució de diferents accions i programes, més concretament en:
  
Pilar I: millora de la capacitat d'inserció professional, combatre la desocupació juvenil i prevenir la desocupació de llarga duració i substitució de mesures passives per mesures actives.
  
Pilar II: foment del treball per compte propi, la creació de PYMES, creació de llocs de treball d'àmbit local i desenvolupament de l'economia social.
  
Pilar IV: reforçar la política d'igualtat d'oportunitats.
  
V. Que ambdues parts coincideixen en la necessitat d'unir esforços per a la potenciació de polítiques actives d'ocupació i el manteniment i la creació d'ocupació, des de l'exercici de les seues respectives àrees d'actuació.
  
VI. Que tant la Conselleria d'Ocupació de la Generalitat Valenciana com l'Ajuntament de València porten a terme, en un àmbit territorial comú, múltiples iniciatives en relació amb la millora de l'economia i, molt especialment, en la creació d'ocupació, susceptibles d'una coordinació i col·laboració que supose tant un millor aprofitament d'aquestes mesures i iniciatives, com una extensió i aprofundiment dels seus objectius i resultats.
  
VII. Que les experiències de col·laboració acumulades durant els últims anys entre la Conselleria d'Ocupació i l'Ajuntament de València, demostren l'eficàcia de la intervenció municipal en els programes específics d'ocupació, i encoratgen a prosseguir i enriquir el paper municipal en l'esforç per la superació positiva de les dificultats existents per a la creació d'ocupació.
  
VIII. Que els resultats d'aquesta col·laboració aconsellen continuar i intensificar algunes àrees de col·laboració ja mampreses i que es posen de manifest en un pla municipal que es denomina Pla de Xoc contra la Desocupació a la Ciutat de València.
  
IX. Per tot això i conscients de la necessitat de dissenyar actuacions a curt i mitjà termini que permeten l'obtenció d'importants sinergies derivades d'una actuació coordinada i, sense perjudici de l'existència d'altres convenis particulars entre les institucions que signen, ambdues parts, de comú acord, declaren la seua voluntat de subscriure aquest Conveni, d'acord amb les següents
  
CLÀUSULES
  
Primera
  
La finalitat d'aquest Conveni és definir els termes de col·laboració entre la Conselleria d'Ocupació i l'Ajuntament de València, establir les obligacions de les parts que signen així com la forma de complir-les, per aconseguir una millor coordinació i cooperació institucional en l'execució d'accions de foment de l'ocupació i desenvolupament del Pla municipal per a la Reducció de la Desocupació a la Ciutat.
  
Segona
  
En el marc d'aquest Conveni es portaran a terme experiències d'integració de programes d'ocupació i formació que es concreten mitjançant acord exprés de les parts i l'àmbit de actuació del qual serà el municipi de València.
  
Tercera
  
A l'efecte del que estableix la clàusula anterior, els programes objecte d'integració seran els d'Iniciatives Locals d'Ocupació, agents d'Ocupació i Desenvolupament Local, Corporacions Locals, Promoció d'Ocupació Autònom, Escoles Taller i Casas d'Oficis, Tallers d'Ocupació, Accions d'Orientació Professional per a l'Ocupació i Assistència per a l'Autoocupació, Pla Nacional de Formació i Inserció Professional o altres que pogueren sorgir.
  
Quarta
  
Els projectes que es posen en marxa i les accions que s'executen tenint com a marc aquest Conveni, es podran detallar mitjançant addendes o convenis específics.
  
Cinquena
  
Per al compliment dels fins previstos en aquest Conveni, la Conselleria d'Ocupació i l'Ajuntament de València, a càrrec dels seus pressupostos, i condicionat a l'existència de crèdit suficient i adequat en les corresponents partides de despeses, s'acorda el cofinançament amb el càlcul de les aportacions d'ambdues parts en la quantitat global de 6.000 milions de pessetes fins a l'any 2004, inclusivament, la distribució anual del qual es realitzarà mitjançant convenis particulars o específics, ajustats a cada programa.
  
Sisena
  
L'Ajuntament de València presentarà a la Conselleria d'Ocupació de la Generalitat Valenciana les propostes concretes de les accions o projectes que es creguen més convenients per al compliment dels fins assenyalats, dins dels terminis i d'acord amb els requisits determinats en les corresponents ordres d'ajudes dictades cada any per la Conselleria d'Ocupació.
  
Setena
  
A la vista de les propostes presentades, la Conselleria d'Ocupació, mitjançant convenis específics i/o resolucions particulars, adequades a la normativa vigent en matèria d'ajudes per al foment de l'ocupació, determinarà en cada cas el grau de participació en el desenvolupament de les accions.
  
Huitena
  
Les accions objecte d'aquest Conveni s'adreçaran preferentment als col·lectius definits en el Pla Nacional d'Ocupació del Regne d'Espanya, és a dir:
  
\* Aturats de llarga duració.
  
\* Discapacitats.
  
\* Joves menors de 25 anys que porten almenys cinc mesos en situació de desocupació.
  
\* Majors de 25 anys que porten almenys onze mesos en situació de desocupació.
  
\* Dones desocupades.
  
Novena
  
Per a l'execució i el seguiment d'aquest Conveni, per a la resolució dels dubtes que pogueren sorgir en la interpretació i per a la dinamització i coordinació d'accions d'ambdues parts, es crearà una Comissió Mixta paritària que estarà composta:
  
Per part de la Conselleria d'Ocupació:
  
\* El secretari general o persona en qui delegue;
  
\* El director general de Foment de l'Ocupació o persona en qui delegue;
  
\* El director general de Formació i Inserció Professional o persona en qui delegue;
  
\* El director general d'Intermediació Laboral o persona en qui delegue.
  
Per part de l'Ajuntament de València:
  
\* El regidor delegat d'Ocupació o persona en qui delegue;
  
\* El regidor del Pla Estratègic i Relacions Institucionals o persona en qui delegue;
  
\* El secretari de la Comissió Consultiva d'Ocupació o persona en qui delegue;
  
\* El cap de l'Oficina Municipal de Promoció Econòmica i Ocupació.
  
Sense perjudici d'allò establit anteriorment, la Comissió Mixta podrà crear els comités tècnics que siguen necessaris per a efectuar el seguiment permanent i l'avaluació de les accions objecte del Conveni.
  
Deu
  
Aquest Conveni entrarà en vigor des del moment de la signatura, i vigirà el pròxim 31 de desembre de l'any 2004, sense perjudici de les pròrrogues que pogueren ser subscrites de comú acord per ambdues parts.
  
Onze
  
L'Ajuntament de València queda obligat a aportar totes les documentacions que se li requerisquen per a la justificació de les quantitats atorgades o per al control de l'execució de les accions realitzades.
  
Dotze
  
En totes aquelles accions, tant de caràcter divulgador com formatiu, que es realitzen a l'empara d'aquest Conveni, haurà de figurar la denominació «Conselleria d'Ocupació - Ajuntament de València».
  
Tretze
  
L'incompliment de qualsevol de les obligacions previstes en aquest Conveni, o convenis específics, podrà donar lloc a la resolució. Així mateix, la Conselleria d'Ocupació es reserva la facultat de minorar la quantia de les subvencions o ajudes que s'hagen de concedir a l'empara de les corresponents convocatòries d'ajudes, en el cas de no justificació de la totalitat de les ajudes que s'hagen de concedir, o de la possible concessió d'altres ajudes per altres òrgans administratius que superen el cost de les actuacions que ha de realitzar l'Ajuntament, i fins i tot revocar les subvencions concedides, en cas de no aplicació de les ajudes als fins previstos o no justificació en els terminis assenyalats.
  
I estant ambdues parts conformes amb el contingut d'aquest document, i perquè així conste, se signa en dos exemplars a un sol efecte, al lloc i en la data citats en l'encapçalament.
  
El conseller d'Ocupació: Rafael Blasco Castany.
  
L'alcaldessa-presidenta de l'Ajuntament de València: Rita Barberá Noya.
  
El secretari general de l'Ajuntament de València: Vicent Miquel i Diego.